કાશ્મીરમાં આતંકવાદી પ્રવૃત્તિઓમાં જોડાયેલો કૉલેજનો વિદ્યાર્થી દાનિશ અહમદ પોલીસને શરણે આવ્યો. પથ્થરબાજી અને ભાંગફોડની પ્રવૃત્તિમાં જોતરાયા પછી તેને ખ્યાલ આવ્યો કે આ બધું નિરર્થક છે. કાશ્મીરના યુવાધનને ગેરમાર્ગે દોરવાનું સુનિયોજિત કાવતરું ચાલી રહ્યું છે. જેમના હાથમાં કલમ હોવી જોઈએ તેમના હાથમાં પથ્થર થમાવવાના કૃત્યમાં હુરિયતના સૂત્રધારો છડેચોક સામેલ છે. કાશ્મીર એક એવો શાપિત પ્રદેશ છે જ્યાં વાસ્તવિકતા અને સપનાં બન્ને લોહિયાળ છે. પાકિસ્તાનના પૈસે થતા આ હુતાશનમાં છેતરાવાનું કાશ્મીરના ભાગે લખાયેલું છે. નાઝિર દેખૈયા નિર્દેશ કરે છે એ સ્થિતિને મૂર્ખામી ગણવી કે બેવકૂફી ગણવી એ જ સમજાતું નથી.